विद्यार्थी जुटाउन घरदैलो
विराटनगर उपमहानगरका निजी कलेजका सञ्चालकहरू विद्यार्थी आकर्षित गर्न निजी र सामुदायिक विद्यालय पुगिरहेका छन्  ।  कलेजका लागि विद्यार्थी जुटाउन उनीहरूले घरदैलो अभियान चलाएका छन्  ।
विराटनगर उपमहानगरका निजी कलेजका सञ्चालकहरू विद्यार्थी आकर्षित गर्न निजी र सामुदायिक विद्यालय पुगिरहेका छन्  । कलेजका लागि विद्यार्थी जुटाउन उनीहरूले घरदैलो अभियान चलाएका छन्  ।एईई परीक्षाको नजिता सार्वजनिक हुनुअघिदेखि नै उनीहरू यो अभियानका सक्रिय थिए ।हिसान मोरङका अध्यक्ष राजेश कार्की प्लस टु पढाइ नहुने पूर्वी तराईका प्रायः सबै जिल्लाका निजी र सामुदायिक विद्यालयमा पुगेर फर्किसकेका छन् । आफू आबद्ध विराटनगरको अरनिको कलेजको ‘मार्केटिङ’ गर्न भ्रमण गरेको उनले बताए । मोरङ, सुनसरी, झापा, सिरहा, सप्तरी र उदयपुरमा प्लस टु पढाइ नहुने प्रायः सबै निजी र सामुदायिक विद्यालयमा पुगेर प्राचार्यहरूसँग एक चरण कुरा गरेर फर्किएको कार्कीको भनाइ छ । विराटनगरका नाम चलेका सबै निजी कलेजका सञ्चालक हरेक वर्ष एसईई परीक्षाको नतिजा प्रकाशित हुनुभन्दा अघि निजी र सामुदायिक विद्यालयमा पुगेर आफ्नो कलेजको मार्केटिङ गर्न व्यस्त छन् ।कलेजमा पढाइ हुने संकाय, छात्रवृत्ति, वार्षिक शुल्क र कलेजले दिने सेवा सुविधाबारे कलेजका सञ्चालकहरूले बताउने गरेका छन् । उनीहरूले विद्यालयका प्राचार्य र भेटेसम्मका अभिभावकलाई सुनाएर एसईई उत्तीर्ण हुने विद्यार्थीलाई आफ्नो कलेजमा भर्ना हुन अनुरोध गरेर फर्कने गरेको हिसानका निवर्तमान अध्यक्ष बलराम पन्तको भनाइ छ । विराटनगरमा झन्डै दुई दर्जन निजी कलेज छन् । सबैले हरेक वर्ष यसरी नै मार्केटिङ गर्दै आएका छन् । अर्किट कलेजका सञ्चालक पन्तका अनुसार जति नै नाम चलेको कलेज भए पनि मार्केटिङ गर्नुपर्ने बाध्यता छ । ‘मार्केटिङ नगर्दा विद्यार्थी नआउने होइन,’ उनले भने, ‘तर मार्केटिङको प्रभाव बेग्लै पर्छ ।’एभरेस्ट, शिक्षादीप, अरनिको, अर्किट, मेरिल्यान्ड, निहारिका, सगरमाथा, लर्डबुद्ध लगायत कलेजका सञ्चालक विद्यार्थी खोज्दै हरेक विद्यालयसम्म पुगिरहेको छ । पन्तका अनुसार विराटनगरका कलेजमा मोरङ, सुनसरी, झापा, सिरहा, सप्तरी, उदयपुर र पहाडी जिल्लाका विद्यार्थी कक्षा ११ मा भर्ना हुन आउने गरेका छन् । महानगरका निजी कलेजको कक्षा ११ मा हरेक वर्ष ५ हजारभन्दा बढी विद्यार्थी भर्ना हुने गरेको उनले जनाए ।विज्ञान र व्यवस्थापन संकायको कक्षा ११ र १२ मा यहाँका निजी कलेजहरूले विगतका वर्षमा निकाल्दै आएको नतिजाले पनि पूर्वभरिबाट एसईई उत्तीर्ण हुने विद्यार्थीको उच्च शिक्षा अध्ययनका लागि पहिलो रोजाइ विराटनगर हुँदै आएको सम्बद्ध सञ्चालकहरूको भनाइ छ ।